# NÁRODNÁ RADA SLOVENSKEJ REPUBLIKY

# VIII. volebné obdobie

Číslo: CRD-1660/2020



236

# UZNESENIE

# NÁRODNEJ RADY SLOVENSKEJ REPUBLIKY

z 2. septembra 2020

k úmrtiu pána Jozefa Chovanca a zásahu belgických bezpečnostných zložiek na letisku v Charleroi vo februári 2018 (tlač 231)

**Národná rada Slovenskej republiky**

1. **v y j a d r u j e**

ľútosť a znepokojenie nad smrťou slovenského občana pána Jozefa Chovanca, ktorý zomrel po zásahu belgických bezpečnostných zložiek na letisku v Charleroi vo februári 2018;

1. **o d s u d z u j e**

neprimeraný a hrubý postup bezpečnostných zložiek Belgického kráľovstva pri zadržaní a zákroku voči pánovi Jozefovi Chovancovi na letisku v Charleroi vo februári 2018;

1. **v y j a d r u j e**

protest proti neodôvodnenému naťahovaniu vyšetrovania a zatajovaniu dôkazových materiálov a vyzýva na vyvodenie politickej zodpovednosti voči tým, ktorí sa na týchto nezákonných aktoch podieľali;

1. **ž i a d a**

*vládu Slovenskej republiky,*

aby s využitím všetkých diplomatických a právnych prostriedkov intervenovala u vlády Belgického kráľovstva za účelom riadneho vyšetrenia a vyvodenia trestnoprávnej, ako aj disciplinárnej zodpovednosti vo vzťahu k zákroku belgických bezpečnostných zložiek voči pánovi Jozefovi Chovancovi, a to špeciálne s ohľadom na primeranosť, ako aj jeho intenzitu a extrémistické prejavy jednej zo zasahujúcich príslušníčok belgickej polície, ktorá sa na zákroku podieľala;

1. **ž i a d a**

*vládu Slovenskej republiky,*

aby požiadala vládu Belgického kráľovstva o informácie z vyšetrovania zákroku a postupu bezpečnostných zložiek voči pánovi Jozefovi Chovancovi a následne bezodkladne po jej obdržaní o tejto správe informovala Národnú radu Slovenskej republiky;

1. **v y z ý v a**

*Európsky parlament,*

aby vzhľadom na policajnú brutalitu spojenú s použitím extrémistických a xenofóbnych prejavov vyjadril svoj politický postoj k celému prípadu, monitoroval jeho vývoj a dohliadol na jeho spravodlivé a urýchlené vyšetrenie;

1. **v y j a d r u j e**

úprimnú sústrasť rodine a blízkym pána Jozefa Chovanca;

1. **p o v e r u j e**

predsedu Národnej rady Slovenskej republiky, aby informoval vládu Slovenskej republiky o tomto uznesení;

1. **v y z ý v a**

Belgické kráľovstvo podať vysvetlenie, ako sú chránené ľudské práva a zachovávaná prezumpcia neviny, ak sa občanovi Slovenskej republiky namiesto pomoci dostalo neľudského zaobchádzania. Rovnako vyzýva k systematickejšiemu zápasu proti prejavom fašizmu v radoch belgickej polície, ako aj proti národnostným a etnickým predsudkom voči občanom strednej a východnej Európy;

1. **v y z ý v a**

komisára Európskej komisie pre spravodlivosť Didiera Reyndersa, aby sa predmetným prípadom neľudského zaobchádzania s občanom Slovenskej republiky, a teda aj Európskej únie, zaoberal.

Boris K o l l á r v. r.

predseda

Národnej rady Slovenskej republiky

Overovatelia:

Miloš S v r č e k v. r.

Jozef H a b á n i k v. r.